De Ruyter nou in Skoor se visier | Maroela Media
Die parlement se staande komitee oor openbare rekeninge (Skoor) gaan 'n ondersoek doen na "baie ernstige bewerings" teen André de Ruyter, uitvoerende hoof van Eskom.
Skoor het Woensdag sy vergadering met Eskom oor uitbreidings en afwykings van die normale verkrygingsprosesse in die 2020-'21-boekjaar by die kragvoorsiener, asook die ondersoeke deur die spesiale ondersoekeenheid (SOE), opgeskort om regshulp oor die ondersoek na De Ruyter in te win.
Die komitee het verlede week sy vergadering met Eskom – op die versoek van die sukkelende kragvoorsiener – vroeg verdaag en na Woensdag geskuif omdat Eskom nie gereed was om voorleggings oor sekere kwessies op die agenda te doen nie.
"Dit het egter in daardie vergadering, terwyl Skoor die uitbreidings en afwykings hanteer het, aan die lig gekom dat die hoofverkrygingsbeampte van Eskom geskors is," lui 'n verklaring van Skoor.
Skoor sê hy het korrespondensie van Solly Tshitangano ontvang wat 'n "wesenlike uitwerking" het op die sake wat die komitee Woensdag moes bespreek.
"Sommige van die bewerings in [Dinsdag] se brief [van Tshitangano] is al in Februarie verlede jaar onder die aandag van Eskom se raad gebring," sê Skoor.
"Die komitee sal die baie ernstige bewerings teen die uitvoerende groephoof in die besonder ondersoek, asook verkryging- en kontrakbestuur in die algemeen."
De Ruyter sal die kans gegun word om op dié bewerings te reageer.
Skoor sê terwyl hy met sy interne kwessies voortgaan, het hy 'n plig om steeds sy oorsigpligte uit te voer.
Eskom se raad het teruggekap en gesê hy was gereed om met die voorleggings voort te gaan, maar dat Skoor besluit het om nie daarmee voort te gaan nie en eerder Tshitangano se getuienis wou aanhoor.
"Eskom is gereed en beskikbaar om aan die parlement verslag te doen soos wetgewing vereis."
Die raad sê verkrygingskwessies is lank reeds 'n "bron van besondere kommer" vir hom en Eskom is vantevore en word steeds by bewerings van staatskaping betrek.
Eskom se raad sê sy verwagte verkrygingsprosesse het nie die besparings opgelewer wat hy verwag het nie en Skoor het al herhaaldelik gehoor dat die raad nie tevrede was dat daar aan die bepalings van die nasionale tesourie oor goeie bestuur voldoen is nie.
"Die raad het dus die uitvoerende bestuur van Eskom, ook vir De Ruyter, aangemoedig en opdrag gegee om besondere aandag te gee aan verkryging om die nodige verandering en besparings teweeg te bring."
Die raad sê die vordering in hierdie verband was stadiger as wat hy gehoop het, minstens gedeeltelik weens gebrekkige leierskap in die verkrygingsafdeling.
Die raad het ook weer sy steun aan Eskom se bestuurspan toegesê en sê hy het volle vertroue in die maatskappy se interne prosesse, ook wat tugstappe behels.
Hy sê hy glo 'n billike proses sal ook met Tshitangano se skorsing gevolg word.
Volgens die raad is Eskom se bestuurspan steeds aanspreeklik en glo hy die span voer sy pligte behoorlik uit om Eskom weer na operasionele en finansiële bestendigheid te lei.
"Ongelukkig was daar die afgelope paar weke 'n hele aantal bewerings in die openbare domein en in die media wat op sigwaarde lyk of dit die interne, operasionele en goeie bestuursprosesse probeer beïnvloed deur druk op instellings buite Eskom te plaas.
"Die bewerings en die meegaande ongevraagde aanvalle op Eskom se bestuurspan kan die aandag aflei van die span se belangrike rol om bedryf- en finansiële stabiliteit te verseker."
Andre de Ruyer Eskom Skoor
"Hulle" sal nie rus voor de Ruyter verwyder is nie want hy staan tussen die plunderaars en die geldkas.
Hmmmm daar is lelike slang in die gras en de Ruyter is die een wat moet val…..hoop regtig nie daar steek enige waarheid in nie.
Jip, Solly het geen idee hoe om sy pligte uit te boer nie, de Ruyter skors hom en word dan ewe skielik n verdagte in ongeruimdhede om aandag van onbevoegde af te lei. Solly, R238000 vir n hout mop. R28 vir enkellaag toilet rol. R56 vir 2 liter melk. En jy kerm?
En hier kom die beurtkrag weer ernstig
Geen persoon wat skuldig is aan sulke vergrype mag met handskoene hanteer word nie. Maak 'n voorbeeld van hom sodat dit kan einde kry!!